Nangu uKgotso Nyathi Owatshaywa Ngemvubu Okusemthethweni eBotswana Wabayisigoga
Kodwa uyalilandula lelicala kungakhathalekile wasegwetshelwa ukutshaywa ngemvumbu eqolo okwamtshiya esehluleka ukuhamba esesebenzisa inqola yokuhambisa, iwheelchair, ngesilungu.
WASHINGTON DC — Kuhlelo lwezizalwane ze Zimbabwe esezihlala kwamanye amazwe, ngoLwesithathu sixoxe loMnu. Kgotso Nyathi, ohlala kwele Botswana. UNyathi watholakala elecala lokweba. Kodwa uyalilandula lelicala. Kungakhathalekile, wagwetshelwa ukutshaywa ngemvumbu eqolo okwamtshiya esehluleka ukuhamba. Usesebenzisa inqola yokuhambisa, iwheelchair, ngeSilungu. UNyathi wabotshwa elabanye abadabuka eZimbabwe ababili besetheswa icala lokutshontsha esitolo. Phansi komthetho weBotswana, umuntu ulakho ukugwetshelwa ukutshywa emhlane ngemvubu. UNyathi uthi watshaywa ngemvubu waphinda wabondwa ngengodo lezinye izinto waze wehluleka ukusukuma. Ngemva kwalokho, waphoselwa ejele evuza igazi njalo esehluleka ukusukuma. Kuthe ngelanga elilandelayo wasiwa esibhedlela kodwa odokotela bathi usephuzile okokuthi kasoze enelise ukuhamba futhi. UNyathi usecele amagqwetha ukuthi akhweze loludaba emthethwandaba ukuze aphiwe imali athi ngeyokuhlawula ukulimala akwenziwa ngamapholisa.